62023CJ0040_RES
Cauza C-40/23 P
Comisia Europeană
împotriva
Regatului Țărilor de Jos
Hotărârea Curții (Camera a doua) din 13 iunie 2024
„Recurs – Ajutoare de stat – Lege care interzice utilizarea cărbunelui pentru producerea de energie electrică – Închiderea anticipată a unei centrale electrice pe cărbune – Acordarea unei despăgubiri – Decizie prin care măsura este declarată compatibilă cu piața internă fără a se pronunța cu privire la existența unui ajutor de stat – Exercitarea competenței Comisiei Europene”
Ajutoare acordate de state – Examinare de către Comisie – Competență – Adoptarea unei decizii prin care se constată compatibilitatea unei măsuri de stat cu piața internă fără calificarea prealabilă a acestei măsuri drept ajutor de stat – Decizie care depășește competențele Comisiei
[art. 107 și 108 TFUE]
(a se vedea punctele 37-49)
Rezumat
Prin respingerea recursului formulat de Comisia Europeană împotriva Hotărârii Tribunalului din 16 noiembrie 2022 (
1
) într‑o cauză în care cealaltă parte a fost Regatul Țărilor de Jos, Curtea precizează condițiile de exercitare a competenței Comisiei de a examina compatibilitatea unei măsuri naționale cu piața internă în raport cu articolele 107 și 108 TFUE. În hotărârea sa, Tribunalul apreciase că Comisia nu se putea pronunța asupra compatibilității unei măsuri naționale cu piața internă fără a stabili în prealabil că această măsură constituia un ajutor de stat în sensul articolului 107 alineatul (1) TFUE.
În 2019, autoritățile neerlandeze au notificat Comisiei un proiect al Legii privind interzicerea utilizării cărbunelui pentru producerea de energie electrică, în conformitate cu Directiva 2015/1535 (
2
). Acesta avea ca obiect reducerea emisiilor de dioxid de carbon (CO2) în Țările de Jos și prevedea compensarea prejudiciului cauzat unei centrale electrice pe bază de cărbune care, în raport cu celelalte centrale, ar fi afectată în mod disproporționat de interdicția utilizării cărbunelui pentru producerea de energie electrică. Or, acest proiect de lege nu a fost notificat Comisiei în sensul articolului 108 alineatul (3) TFUE.
În urma notificării proiectului de lege în temeiul Directivei 2015/1535, Comisia a început să examineze, din proprie inițiativă, informațiile privind un presupus ajutor și a concluzionat, prin Decizia din 12 mai 2020 (
3
), că măsura în cauză era compatibilă cu piața internă, în conformitate cu articolul 107 alineatul (3) litera (c) TFUE (
4
), fără să fi constatat totuși că această măsură conferea un avantaj beneficiarului și constituia, prin urmare, un ajutor de stat.
În aceste condiții, Regatul Țărilor de Jos a formulat o acțiune în anulare împotriva acestei decizii în fața Tribunalului, reproșând Comisiei că și‑a depășit competența și a provocat insecuritate juridică. După anularea deciziei menționate de către Tribunal, Comisia a formulat recurs împotriva hotărârii acestuia din urmă în fața Curții.
Aprecierea Curții
În susținerea recursului, Comisia arată printre altele că, prin faptul că a statuat că nu este competentă să decidă că o măsură este compatibilă cu piața internă fără să fi constatat în prealabil că această măsură era un ajutor de stat, Tribunalul a aplicat o interpretare prea restrictivă a articolului 107 alineatul (3) TFUE. Potrivit Comisiei, termenul „ajutoare” din acest articol ar acoperi de asemenea măsuri a căror calificare drept ajutor de stat rămâne incertă.
În această privință, Curtea arată că, deși termenul „ajutoare” este utilizat într‑adevăr în sensul obișnuit în limbajul curent la articolul 107 alineatul (1) TFUE, în schimb, el este utilizat pentru a desemna numai ajutoarele de stat la alineatul (3) al aceluiași articol. Astfel, din articolul 107 alineatul (1) TFUE rezultă că numai măsurile care îndeplinesc condițiile care decurg din alineatul (1) și care, în consecință, constituie ajutoare de stat sunt incompatibile cu piața internă, cu excepția derogărilor prevăzute de tratat. În consecință, articolul 107 alineatul (3) TFUE, care, prin derogare de la această dispoziție, enumeră măsurile care pot fi considerate compatibile cu piața internă, nu poate privi decât ajutoarele de stat.
Deși este adevărat că articolul 107 TFUE nu prevede norme de procedură și nici nu privește în mod direct competențele Comisiei, nu este mai puțin adevărat că din această dispoziție reiese că calificarea unei măsuri drept ajutor de stat în sensul alineatului (1) al dispoziției menționate constituie o condiție prealabilă aplicării eventuale a derogării prevăzute la alineatul (3) al acesteia. Uniunea Europeană este astfel învestită cu competența de a se pronunța cu privire la compatibilitatea cu piața internă a măsurilor care constituie ajutoare de stat, iar nu cu privire la compatibilitatea unor măsuri pentru care nu s‑a stabilit că reprezintă ajutoare de stat. Articolul 108 TFUE conferă exercitarea acestei competențe Comisiei, care acționează sub controlul Curții. Or, instituțiile Uniunii nu pot acționa decât în limitele competenței care le‑a fost atribuită.
În raport cu ceea ce precedă, Curtea consideră că Tribunalul a anulat în mod întemeiat decizia în litigiu.
(
1
)	Hotărârea din 16 noiembrie 2022, Țările de Jos/Comisia (T‑469/20, EU:T:2022:713).
(
2
)	Directiva (UE) 2015/1535 a Parlamentului European și a Consiliului din 9 septembrie 2015 referitoare la procedura de furnizare de informații în domeniul reglementărilor tehnice și al normelor privind serviciile societății informaționale (JO 2015, L 241, p. 1).
(
3
)	Decizia C(2020) 2998 final a Comisiei din 12 mai 2020 privind ajutorul de stat SA.54537 (2020/NN) – Țările de Jos, Interzicerea utilizării cărbunelui pentru producerea de energie electrică în Țările de Jos (denumită în continuare „decizia în litigiu”).
(
4
)	Potrivit articolului 107 alineatul (3) litera (c) TFUE, [p]ot fi considerate compatibile cu piața internă: […] (c) ajutoarele destinate să faciliteze dezvoltarea anumitor activități sau a anumitor regiuni economice, în cazul în care acestea nu modifică în mod nefavorabil condițiile schimburilor comerciale într‑o măsură care contravine interesului comun”.